"Għal darb'oħra, l-Oppożizzjoni, is-sidien tan-negozji, Unions u stakeholders ma kienux konsultati dwar il-fatt li l-Gvern ċeda quddiem l-istituzzjonijiet internazzjonali li pajjiżna jitlef l-indipendenza fiskali tiegħu u jaċċetta d-deċiżjoni meħuda dwar rata ta' taxxa minima komuni fuq livell internazzjonali għal kumpaniji barranin. Dan kellna nsiru nafuh mill-media fejn għal darb'oħra l-Gvern wera d-disprezz tiegħu lejn l-ogħla istituzzjoni ta' pajjiżna – il-Parlament, meta naqas milli jqajjem din il-kwistjoni hemmhekk." Dan ħareġ minn stqarrija maħruġa mill-Kelliem tal-Oppożizzjoni għall-Finanzi, Mario de Marco fejn l-Opożizzjoni tfakkar, li b'mod unanimu bejn iż-żewġ naħat tal-Kamra, pajjiżna dejjem iddefenda d-dritt li jiddeċiedi hu għalih innifsu x'livell ta' taxxa jimponi fuq il-kumpaniji li jaħdmu ġewwa fih. B'mod konsistenti, Gvern u Oppożizzjoni fl-aħħar 30 sena, dejjem taw l-appoġġ lil xulxin biex dan id-dritt ma nitilfuhx. Iżda issa, wara seba' snin li fih pajjiżna tilef ir-reputazzjoni tiegħu fil-qasam finanzjarju u saħansitra spiċċa grey-listed, mhux talli Malta kellha ċċedi f'dan il-kaz dan id-dritt sovran, iżda saħansitra l-Ministru tal-Finanzi saħaq li 'huwa għalxejn li nippruvaw noġġezzjonaw'. Fi ftit kliem, fi ftit snin, il-vuċi ta' pajjiżna – fi kliem il-Ministru tal-Finanzi – spiċċat bla saħħa ta' xejn. L-inqas ħaġa li jista' jagħmel issa huwa li jirreferi immedjatament fil-Parlament, jispeċifika x'inhuma r-riservazzjonijiet ta' pajjiżna u jibda diskussjoni kruċjali dan l-element fundamentali għall-ekonomija ta' pajjiżna. L-Opposizzjoni tesiġi li l-Gvern ikun trasparenti dwar jekk ippruvax jinnegozja qabel ma wasal għall-pożizzjoni mħabbra, x'in huma r-riżervi magħmula mill-Gvern, x' inhuma l-pjanijiet sabiex l-impatt li din it-taxxa minima ser ikollha fuq pajjiżna, x' inhuma il-pjanijiet sabiex pajjiżna jibqa' kompetittiv u jkompli jattira l-investiment barrani. Hemm bżonn li dawn l-affarijiet jiġu diskussi mill-aktar fis fuq bażi nazzjonali sabiex tinstab soluzjoni nazzjonali li tħares lejn u tissalvagwardja l-ġejjieni.